২০০৯ সালে ওবামা প্রশাসনের প্রথম বছরে ওয়াশিংটনে ঘুরে বেড়ানোর সময় আমি ‘লেসনস ইন ডিজাস্টার’ নামে একটি বই পড়তে শুরু করি। এটি ছিল ভিয়েতনামে আমেরিকার আগ্রাসন বিষয়ক ম্যাকজর্জ বান্ডির পরিবর্তিত দৃষ্টিভঙ্গি থেকে লেখা একটি চিত্তাকর্ষক গ্রন্থ। প্রেসিডেন্ট ওবামা যখন আফগানিস্তানে বিপুল সংখ্যক মার্কিন সৈন্য প্রেরণের সিদ্ধান্ত নিতে যাচ্ছেন তখনি বইটি প্রকাশিত হয় বলে তার বিশেষ গুরুত্ব ছিল। এ বইটি পড়ার প্রতি আমার মনোযোগ আকৃষ্ট হয়েছিল এ জন্য যে গ্রাজুয়েট স্কুলে বান্ডি আমার অধ্যাপক ছিলেন । তিনি এমন একজন ব্যক্তি ছিলেন আমি যার গভীর অনুরাগী ছিলাম। তিনি কোনো ভয়-ভীতিতে সিদ্ধান্ত পরিবর্তনের মানুষ ছিলেন না। একদা প্রেসিডেন্ট কেনেডি ও জনসনের জাতীয় নিরাপত্তা উপদেষ্টা ও মার্কিন সামরিক ব্যবস্থার কট্টর সমর্থক ছিলেন বান্ডি। তিনি চল্লিশ বছর ধরে মার্কিন জোলো নীতির তীব্র সমালোচক ছিলেন যা আমাদেরকে ভিয়েতনামে জড়িত করেছিল। আমি বান্ডির নিরাপস সততায় অনুপ্রাণিত হয়েছিলাম। ভার্জিনিয়ার ল্যাংলিতে সিআইএ’র সদর দফতরে একজন সিনিয়র এনালিস্ট হিসেবে আমার তেরো বছরের জীবন এবং ইরাকে আমার আট দফা সফরের দিকে পিছন ফিরে তাকিয়ে আমার দৃষ্টিতে সেই একই বিবর্তন দেখতে পাই। আমি অবাক হই যে আমি আমার আগের চিন্তা কত সংশোধন করেছি। আমি স্পষ্ট দেখতে পাই যে ইরাকে যুদ্ধের পথ বেছে নিতে গিয়ে যুক্তরাষ্ট্র কিছু ভুল করেছে যখন আমরা দেশটির রাজনৈতিক ও গেষ্ঠিগত ব্যবস্থাপনা সম্পর্কে খুব কমই জানতাম।